### AKTI GRADSKOG VIJEĆA

1138.

 Na temelju članka 35. točka 4. Zakona o lokalnoj i područnoj (regionalnoj) samoupravi ("Narodne novine", broj 33/01, 60/01-vjerodostojno tumačenje, 129/05, 109/07 i 125/08) i članka 34. stavak 1. alineja 13. Statuta Grada Nova Gradiška (Novogradiški glasnik broj 5/09-pročišćeni tekst), GRADSKO VIJEĆE GRADA NOVA GRADIŠKA na 4. sjednici održanoj 07. listopada 2009. godine, donijelo je

# O D L U K U

## o unutarnjem ustrojstvu i djelokrugu upravnih tijela Grada Nova Gradiška

### I OPĆE ODREDBE

Članak 1.

 Ovom Odlukom utvrđuje se unutarnje ustrojstvo upravnih tijela Grada Nova Gradiška, nazivi ustrojstvenih jedinica i njihov djelokrug, način upravljanja tim jedinicama, radno vrijeme, te okvirni broj službenika i namještenika u upravnim tijelima.

Članak 2.

 Unutarnje ustrojstvo, djelokrug, upravljanje kao i potreban broj službenika i namještenika uređuje se na način da Grad Nova Gradiška može obavljati upravne i druge stručne poslove koji su mu zakonom, Statutom grada i drugim propisima i aktima dani u nadležnost.

Članak 3.

 Sjedište upravnih tijela Grada Nova Gradiška je u Novoj Gradiški, Trg kralja Tomislava broj 1.

 Na zgradi sjedišta upravnih tijela mora biti istaknuta natpisna ploča koja sadrži grb Republike Hrvatske, naziv Republika Hrvatska, Brodsko-posavska županija, Grad Nova Gradiška, te naziv upravnog tijela.

Članak 4.

 Upravna tijela Grada Nova Gradiška rade u tijeku radnog dana u vremenu od 7,00 do 15,00 sati.

 Gradsko vijeće može posebnom odlukom odrediti drugačije redovno radno vrijeme.

### II UNUTARNJE USTROJSTVO I DJELOKRUG

Članak 5.

 Upravni odjeli i službe ustrojavaju se u skladu s rasporedom i opsegom poslova, sustavom srodnosti poslova i organizacionog povezivanja, potrebama učinkovitog obavljanja zadataka i rukovođenja, te odgovornosti u radu.

 Upravni odjeli i službe neposredno izvršavaju i nadziru provođenje zakona, općih akata Gradskog vijeća i Gradonačelnika i dužni su svojim radom omogućiti ostvarivanje prava i potreba građana u skladu sa zakonom i Statutom grada Nova Gradiška.

Članak 6.

 Za obavljanje poslova iz samoupravnog djelokruga Grada Nova Gradiška i poslova državne uprave prenijetih na Grad Nova Gradiška, u Gradu Nova Gradiška ustrojavaju se upravni odjeli i službe (upravna tijela), i to:

1. Služba za pravne i opće poslove i lokalnu samoupravu (Gradska služba),

2. Upravni odjel za financije, proračun, javne prihode, fondove i gradsku riznicu

3. Upravni odjel za komunalno gospodarstvo, promet i zaštitu okoliša,

4. Upravni odjel za razvoj Grada.

1. **Služba za pravne i opće poslove i lokalnu samoupravu (Gradska služba)**

Članak 7.

 Služba za pravne i opće poslove i lokalnu samoupravu (Gradska služba) je zajednička stručna služba koja obavlja odgovarajuće upravno-pravne, analitičko-normativne i druge opće, administrativne i tehničke pomoćne poslove za Gradsko vijeće i Gradonačelnika, pravne, kadrovske i opće poslove, poslove socijalne skrbi, mjesne odbore i udruge, poslove vezane uz ustanove čiji je Grad osnivač, te poslove vezane uz obrazovanje, kulturu, šport i zdravstvo na području Grada.

 Na zahtjev i po potrebi Služba za pravne i opće poslove i lokalnu samoupravu (Gradska služba) određene poslove iz svog djelokruga obavlja i za druga upravna tijela Grada Nova Gradiška.

Članak 8.

 Službom za pravne i opće poslove i lokalnu samoupravu (Gradskom službom) upravlja pročelnik, koga imenuje Gradonačelnik u postupku provedenom u skladu sa zakonom.

 Za pročelnika Gradske službe može biti imenovan diplomirani pravnik sa položenim stručnim ispitom i najmanje 5 godina radnog iskustva u struci – radno mjesto I vrste.

Članak 9.

 Radi obavljanja poslova iz djelokruga Gradske službe unutar Gradske službe ustrojavaju se slijedeći odsjeci:

1. Odsjek za lokalnu samoupravu, pravne i opće poslove i

2. Odsjek za gradske ustanove, kulturu, obrazovanje, šport, zdravstvo, socijalnu skrb, mjesne odbore i udruge.

 U sklopu Odsjeka za lokalnu samoupravu ustrojavaju se Pododsjek za poslove Gradskog vijeća i Gradonačelnika, protokol i odnose s javnošću i Pododsjek za opće, pravne i kadrovske poslove.

 U sklopu Odsjeka za gradske ustanove, kulturu, obrazovanje, šport, zdravstvo, socijalnu skrb, mjesne odbore i udruge ustrojavaju se Pododsjek za socijalnu skrb, mjesne odbore i udruge i Pododsjek za gradske ustanove, obrazovanje, kulturu, šport i zdravstvo.

 U okviru Gradske službe može se zaposliti do 18 službenika i namještenika.

Članak 10.

 Poslove i zadaće Gradske službe obavljaju, u unutarnjim ustrojstvenim jedinicama službenici i namještenici raspoređeni na radna mjesta u skladu sa zakonom, ovom Odlukom i Pravilnikom o unutarnjem redu.

**1.1. Odsjek za lokalnu samoupravu, pravne i opće poslove**

Članak 11.

 U Odsjeku za lokalnu samoupravu, pravne i opće poslove obavljaju se stručni, administrativni, tehnički i drugi poslovi vezani s radom Gradskog vijeća i Gradonačelnika, a posebice u svezi sa sazivanjem i održavanjem sjednica Gradskog vijeća i njegovih radnih tijela te radnih tijela Gradonačelnika, poslovi izrade nacrta akata Gradonačelnika i akata Gradskog vijeća, zaključaka, izvješća i zapisnika, te stručna obrada materijala za Gradsko vijeće i Gradonačelnika. U Odsjeku se obavljaju i administrativni poslovi i poslovi tajništva Gradonačelnika, protokolarni poslovi i poslovi zajedničkog informacijskog sustava, poslovi odnosa sa javnošću odnosno sa sredstvima javnog priopćavanja te poslovi u svezi s predstavkama i pritužbama i prijem građana.

 Poslovi iz stavka 1. ovog članka obavljaju se u:

- Pododsjeku za poslove Gradskog vijeća i Gradonačelnika, protokol i odnose s javnošću i

- Pododsjeku za opće, pravne i kadrovske poslove.

Članak 12.

 U Pododsjeku za poslove Gradskog vijeća Gradonačelnika, protokol i odnose s javnošću obavljaju se stručni, administrativni, tehnički i drugi poslovi u svezi s radom Gradskog vijeća Grada Nova Gradiška i njegovih radnih tijela (stalnih i povremenih), a posebice poslovi u svezi sa sazivanjem i održavanjem sjednica, izrade nacrta odluka, zaključaka, pravilnika, rješenja, naputaka, izvješća i zapisnika, te stručne obrade materijala i razmatranja prijedloga akata upućenih Gradskom vijeću glede njihove usklađenosti sa zakonima i odlukama Gradskog vijeća.

 U Pododsjeku iz stavka 1. obavljaju se i poslovi izrade nacrta akata Gradonačelnika, stručna i tehnička obrada tih akata, te poslovi priprema materijala, sazivanja i izrade akata i zapisnika radnih tijela koja osniva Gradonačelnik, te administrativni poslovi i poslovi tajništva Gradonačelnika, protokolarni poslovi i poslovi zajedničkog informacijskog sustava, poslovi odnosa sa javnošću odnosno sa sredstvima javnog priopćavanja te poslovi u svezi s predstavkama i pritužbama i prijem građana.

 U Pododsjeku se obavljaju i poslovi izdavanja službenog glasila Grada, poslovi snimanja sjednica Gradskog vijeća, poslovi u vezi sa uredskim poslovanjem, informatički poslovi i poslovi održavanja informatičke elektroničke i uredske opreme, poslovi fotokopiranja, tiskanja i umnožavanja, poslovi pismohrane, pisarnice, prijema i otpreme pošte.

Članak 13.

 U Pododsjeku za opće, pravne i kadrovske poslove obavljaju se poslovi u svezi s radnim odnosima službenika i namještenika u upravnim tijelima Grada, poslovi izradbe i usklađenja pravilnika o radu, odnosno kolektivnih ugovora, provode natječaji za prijam službenika i namještenika u upravna tijela Grada, vode personalni očevidnici i s tim u svezi izdaju potrebni dokumenti, poslovi raspodjele, kontrole i naplate zajedničkih troškova za održavanje zgrada u vlasništvu Grada.

 U Pododsjeku iz stavka 1. obavljaju se i stručni pravni poslovi u sudskim postupcima prisilne naplate potraživanja i imovinskopravnim sporovima, zastupanje kod sudova i drugih državnih tijela, izrade općih akata i njihovo usklađenje sa propisima, te poslovi čišćenja, održavanja i fizičke zaštite u objektu Gradske uprave.

**1.2. Odsjek za gradske ustanove, kulturu, obrazovanje, šport, zdravstvo, socijalnu skrb, mjesne odbore i udruge.**

Članak 14.

 U odsjeku za gradske ustanove, kulturu, obrazovanje, šport, zdravstvo, socijalnu skrb, mjesne odbore i udruge obavljaju se poslovi socijalne skrbi u okvirima djelokruga Grada, poslovi vezani uz ustanove čiji je Grad osnivač te poslovi vezani uz obrazovanje, kulturu, šport i zdravstvo u mjeri i na način kako su te djelatnosti zakonom i propisima dane u djelokrug Grada kao jedinice lokalne samouprave.

 Poslovi iz stavka 1. ovog članka obavljaju se u:

-  Pododsjeku za socijalnu skrb, mjesne odbore i udruge i

-  Pododsjeku za gradske ustanove, obrazovanje, kulturu, šport i zdravstvo.

Članak 15.

 U Pododsjeku za socijalnu skrb, mjesne odbore i udruge se vodi briga osiguranju sredstava i vodi postupak za ostvarivanje prava na pomoć za podmirenje osnovnih životnih potreba socijalno ugroženih i drugih osoba, posebice ostvarivanje prava na pomoć za podmirenje troškova stanovanja, kao i poslovi vezani uz rad humanitarnih i ostalih udruga koje ostvaruju prava na potpore iz Gradskog proračuna, te praćenje namjenskog utroška sredstava danih potpora.

 U Pododsjeku iz stavka 1. obavljaju se poslovi koordinacije rada mjesnih odbora na području Grada te osigurava komunikacija i suradnja mjesnih odbora sa tijelima Grada.

Članak 16.

 U Pododsjeku za gradske ustanove, obrazovanje, kulturu, šport i zdravstvo obavljaju se poslovi koordinacije rada ustanova u čiji je Grad Nova Gradiška osnivač sa tijelima Grada i Gradskom upravom, upravni i stručne poslove vezane uz primarnu zdravstvenu zaštitu, odgoj i osnovno obrazovanje, kulturu, tjelesnu kulturu i šport.

 U Pododsjeku iz stavka 1. obavljaju se poslovi vezani za osiguravanje sredstava za zadovoljavanje javnih potreba građana Grada Nova Gradiška u oblasti predškolskog odgoja i naobrazbe te brigu o stvaranju što povoljnijih materijalnih, kadrovskih i drugih uvjeta za ostvarivanje djelatnosti i razvoj osnovnog školstva i srednjoškolskog obrazovanja.

 U Pododsjeku se obavljaju i poslovi na koordinaciji u izradi i odabiru programa javnih potreba u kulturi, tehničkoj kulturi, športu i informiranju, te poslovi vezani uz osiguranje potrebnih sredstava i uvjeta za ostvarivanje programa u ustanovama kojima je Grad osnivač, kao i poslovi praćenja u izvršenju programa i nadzora u raspolaganju financijskim sredstvima.

### 2. Upravni odjel za financije, proračun, javne prihode, fondove i gradsku riznicu

Članak 17.

 Upravni odjel za financije, proračun, javne prihode, fondove i gradsku riznicu obavlja upravne i stručne poslove obavlja poslove razreza i prisilne naplate poreza, prireza i drugih prihoda Grada, prati ostvarenje naplate gradskih prihoda, obavlja poslove pripreme, planiranja, izrade i praćenja izvršenja proračuna grada, izrađuje završni račun proračuna, te obavlja poslove računovodstva proračuna i financijskog izvješćivanja.

 U upravnom odjelu za financije, proračun, javne prihode, fondove i gradsku riznicu obavljaju se i poslovi upravljanja javnim izdacima i raspolaganja novčanim sredstvima kroz gradsku riznicu, te poslovi unutrašnje financijske kontrole, računovodstvene kontrole i revizije.

Članak 18.

 Upravnim odjelom za financije, proračun, javne prihode, fondove i gradsku riznicu upravlja pročelnik, koga imenuje Gradonačelnik u postupku provedenom u skladu sa zakonom.

 Za pročelnika Upravnog odjela može biti imenovana osoba sa visokom stručnom spremom ekonomskog smjera sa najmanje 5 godina radnog iskustva u struci i položenim stručnim ispitom, ili koji će položiti u zakonskom roku – radno mjesto I vrste.

Članak 19.

 Za obavljanje poslova u Upravnom odjelu ustrojavaju se slijedeći odsjeci, i to:

a) Odsjek za financijsko i materijalno računovodstvo proračuna i

b) Odsjek kontrole i upravljanja javnim novcem.

 U okviru Upravnog odjela može se zaposliti do 7 službenika.

**2.1. Odsjek za financijsko i materijalno računovodstvo proračuna**

Članak 20.

 Odsjek za financijsko-materijalno računovodstvo proračuna obavlja poslove planiranja, izrade i praćenja izvršenja proračuna Grada, izrade polugodišnjih izvješća i završnog računa proračuna, obavlja kontrolu financijskog knjigovodstva, knjiženje knjigovodstvenih promjena i sve ostale računovodstvene poslove u skladu sa zakonom i drugim propisima.

 U odsjeku iz stavka 1. se obavljaju poslovi izrade nacrta proračuna, izmjena i dopuna proračuna, nacrt završnog računa proračuna, dinamički plan izvršavanja proračuna, obavlja izvršavanje Gradskog proračuna te drugi administrativni poslovi u svezi izvršavanja Gradskog proračuna.

 U odsjeku iz stavka 1. obavljaju se i poslovi izrade bilance računa prihoda i rashoda, vrši obračun i isplata plaća, raznih novčanih naknada, te vođenja propisane knjigovodstvene i financijske dokumentacije.

**2.2. Odsjek kontrole i upravljanja javnim novcem**

Članak 21.

 U Odsjeku kontrole i upravljanja javnim novcem se obavljaju poslovi unutarnje kontrole financijskog i računovodstvenog poslovanja, raspolaganja novčanim sredstvima Gradskog proračuna te poslovi unutarnje revizije nakon obavljenih isplata, u skladu sa propisima o unutarnjoj reviziji i nadzoru proračunskih korisnika te općim aktima Grada.

 Poslovi unutarnje kontrole obuhvaćaju kontrolu namjene, kontrolu tekućih obveza i kontrolu raspoloživosti javnog novca. Računovodstvena kontrola obuhvaća ovjeravanje da bi se isplata mogla izvršiti, a revizija se obavlja nakon izvršenih plaćanja.

Članak 22.

 Odsjek obavlja i stručne poslove vezane za izradu odluka o uvođenju poreza, prireza i drugih prihoda Grada, osigurava sustavno praćenje izvršenja odluka, predlaže porezne i druge propise radi unapređenja naplate gradskih prihoda i doprinosa, izrađuje rješenja o razrezu te o ovrsi, radi u provedbi općih akata o porezima, doprinosima i naknadama.

### 3. Upravni odjel za komunalno gospodarstvo, promet i zaštitu okoliša

Članak 23.

 Upravni odjel za komunalno gospodarstvo, promet i zaštitu okoliša obavlja upravne i stručne poslove vezane za uređenja naselja i stanovanja, prostornog planiranja, komunalnih djelatnosti, zaštite i uređenja prirodnog okoliša, izgradnju objekata i uređaja komunalne infrastrukture, razrez komunalne naknade i komunalnog doprinosa, spomeničke rente, naknade za uređenje voda, naknade za korištenje javnih površina te prisilnu naplatu istih.

 Upravnim odjelom za komunalno gospodarstvo, promet i zaštitu okoliša upravlja pročelnik, koga imenuje Gradonačelnik u postupku provedenom u skladu sa zakonom.

 Za pročelnika Upravnog odjela može biti imenovan inženjer arhitekture ili građevinski inženjer sa položenim stručnim ispitom i najmanje 5 godina radnog iskustva u struci – radno mjesto I vrste.

Članak 24.

 Za obavljanje poslova u Upravnom odjelu za komunalno gospodarstvo, promet i zaštitu okoliša ustrojavaju se slijedeći odsjeci:

a)  Odsjek za komunalno pravne poslove i

b)  Odsjeku za održavanje komunalne infrastrukture, promet i veze.

 U okviru Upravnog odjela može se zaposliti do 8 službenika i namještenika.

**3.1. Odsjek za komunalno pravne poslove**

Članak 25.

 U Odsjeku za komunalno pravne poslove obavljaju se poslovi izrade općih akata Grada iz područja komunalnih poslova, osiguravanja uvjeta za gospodarenje javnim površinama u Gradu, kao i pravni poslovi vezani uz komunalno gospodarstvo, prostorno uređenje i graditeljstvo, te zastupanja u postupcima kod sudova i upravnih tijela.

 U odsjeku se obavljaju i poslovi razreza i naplate komunalne naknade, komunalnog doprinosa i naknade za uređenje voda te naknade za davanju na korištenje javnih površina spomeničke rente te poslovi komunalnog redarstva.

 U odsjeku za komunalno pravne poslove ustrojavaju se:

a) Pododsjek za razrez naknada i

b) Komunalno redarstvo.

Članak 26.

 U Pododsjeku za razrez naknada obavljaju se poslovi razreza komunalne naknade, komunalnog doprinosa i naknade za uređenje voda te izdavanja rješenja o naknadi za davanju na korištenje javnih površina i o razrezu spomeničke rente, kao i rješenja o neposrednoj prisilnoj ovrsi na novčanim sredstvima radi namirenja navedenih obveza prema Gradu.

 Komunalno redarstvo brine o provedbi Odluke o komunalnom redu i o provedbi drugih odluka iz djelatnosti komunalnog gospodarstva, nadzire provedbu koncesijskih ugovora, te provodi odluke i zaključke Gradskog vijeća i Gradonačelnika vezane uz obavljanje komunalnih djelatnosti.

**3.2. Odsjek za održavanje komunalne infrastrukture, promet i veze**

Članak 27.

 Odsjek za održavanje komunalne infrastrukture, promet i veze vodi brigu o planiranju i provedbi investicija, osigurava praćenje stanja u komunalnom gospodarstvu i obavljanju komunalnih djelatnosti, osigurava praćenje cijena komunalnih usluga, izrađuje i osigurava realizaciju programa održavanja i izgradnje komunalne infrastrukture u Gradu, uređenje prometa kao i drugih mjera i programa za unapređivanje stanja u komunalnom gospodarstvu Grada.

 U Odsjeku za komunalno gospodarstvo, promet i veze ustrojavaju se:

a) Pododsjek za gradsku higijenu i zaštitu okoliša i

b) Pododsjek za izgradnju i održavanje komunalne infrastrukture, promet i veze.

Članak 28.

 U Pododsjeku za gradsku higijenu i zaštitu okoliša obavljaju se poslovi koordiniranja i nadzora izvršenja poslova održavanja gradske higijene i zaštite okoliša.

 U Pododsjeku za izgradnju i održavanja komunalne infrastrukture, promet i veze obavljaju se poslovi planiranja, organiziranja radova i nadzora izvršenja radova na uređenju javnih površina, održavanju i izgradnji komunalne infrastrukture od strane ovlaštenih izvođača radova. U Pododsjeku se obavljaju i poslovi vezani uz uređenje prometa i veza na području Grada.

### 4. Upravni odjel za razvoj Grada

Članak 29.

 U Upravnom odjelu za razvoj Grada obavljaju se poslovi pripreme, predlaganja i provođenja mjera za poticanje razvoja gospodarstva, a posebno obrta, malog i srednjeg poduzetništva, turizma i poljoprivrede te provodi programe institucionalne potpore razvoja.

 U upravnom odjelu iz stavka 1. obavljaju se i poslovi uređenja prostora i urbanističkog planiranja, te priprema akata i provođenje mjera prostornog i urbanističkog planiranja u skladu sa planovima, programima i strategijom razvoja Grada koje je utvrdilo Gradsko vijeće.

 U upravnom odjelu iz stavka 1. obavljaju se i poslovi upravljanje gradskom imovinom i vode očevidnici imovine, te prava i obveza vezanih uz imovinu u vlasništvu Grada, izrađuju se opći i pojedinačni akti vezani uz gradsku imovinu, osniva se i vodi katastar vodova i kućnih brojeva.

 Upravnim odjelom za razvoj Grada upravlja pročelnik, koga imenuje Gradonačelnik u postupku provedenom u skladu sa zakonom.

 Za pročelnika Upravnog odjela može biti imenovana osoba sa visokom stručnom spremom, najmanje 5 godina radnog iskustva u struci i položenim stručnim ispitom ili polaganje u zakonskom roku – radno mjesto I vrste.

Članak 30.

 Za obavljanje poslova u Upravnom odjelu za razvoj Grada ustrojavaju se slijedeći odsjeci, i to:

a) Odsjek za razvoj obrtništva, malog i srednjeg poduzetništva,

b) Odsjek za urbanizam, prostorno uređenje i arhitektonsku uspješnost i

c) Odsjek za upravljanje imovinom Grada i stambeno gospodarstvo.

 U okviru Upravnog odjela može se zaposliti do 6 službenika i namještenika.

**4.1. Odsjek za razvoj obrtništva, malog i srednjeg poduzetništva**

Članak 31.

 Odsjek za razvoj obrtništva, malog i srednjeg poduzetništva obavlja upravne i stručne poslove u cilju osiguranja uvjeta za poticanje obrta, malog i srednjeg poduzetništva te provodi programe institucionalne potpore razvoja obrtništva, malog i srednjeg poduzetništva, turizma i poljoprivrede te provodi programe institucionalne potpore razvoja i to:

- razvoj potpornih institucija,

- programi kreditiranja,

- edukativni programi.

 Odsjek surađuje sa razvojnom agencijom Grada te sa institucionalnim oblicima organiziranja u gospodarstvu, obrtništvu, turizmu i poljoprivredi.

**4.2. Odsjek za urbanizam, prostorno uređenje i arhitektonsku uspješnost**

Članak 32.

 Odsjek za urbanizam, prostorno uređenje i arhitektonsku uspješnost obavlja poslove uređenja prostora i urbanističkog planiranja, priprema izradu i prati provođenje Plana i Programa mjera za unapređenje stanja u prostoru, koordinira poslove na zahvatima u prostoru od važnosti za Grad i izradi prostornih planova i drugih dokumenata prostornog uređenja, prati stanje u prostoru vezano uz provedbu propisa iz oblasti zaštite prirode, zraka, vode, otpada, te prikuplja podatke vezane uz katastar onečišćivača.

 Odsjek vodi računa o koordiniranju i usklađivanju prostorno planskih i urbanističkih akata sa planovima, programima, strategijama i drugim razvojnim aktima Grada te izradi općih akata iz područja graditeljstva i prostornog uređenja.

**4.3. Odsjek za upravljanje imovinom Grada i stambeno gospodarstvo**

Članak 33.

 U Odsjeku za upravljanje imovinom Grada i stambeno gospodarstvo uspostavljaju se i vode očevidnici nekretnina i pokretnina, te prava i obveza vezanih uz nekretnine i pokretnine u vlasništvu Grada, obavljaju poslovi tekućeg i investicionog održavanja nekretnina, te obavljaju geodetski poslovi osnivanja i vođenja katastra vodova, a u suradnji sa Upravnim odjelom za komunalno gospodarstvo poslovi određivanja imena naselja i ulica te kućnih brojeva te vodi briga o njihovom označavanju.

 U Odsjeku se izrađuju opći i pojedinačni akti vezani uz gradsku imovinu, obavljaju se poslovi provođenja postupaka davanja u zakup poslovnih prostora i u najam stanova u vlasništvu Grada, poslovi prodaje gradske imovine te kupnje nekretnina, poslovi stambene izgradnje i osobito poticajne stanogradnje, poslovi naplate koncesijskih naknada, najamnina, zakupnina i potraživanja od prodaje imovine osim sudskih postupaka te drugi poslovi u vezi sa navedenima.

 Poslovi vezani uz provođenje postupaka zasnivanja, sklapanje ugovora te naplatu potraživanja za koncesije, najmove i zakupe obavljaju se u Pododsjeku za koncesije, zakupe i najmove.

### III UPRAVLJANJE UPRAVNIM TIJELIMA

Članak 34.

 Pročelnici upravnih tijela, postojećih prema dosadašnjoj Odluci o unutarnjem ustrojstvu i djelokrugu upravnih tijela Grada Nova Gradiška i ovoj Odluci, zatečeni na radnim mjestima pročelnika na dan stupanja na snagu ove Odluke, ostaju i dalje na tim radnim mjestima.

 Pročelnicima upravnih tijela postojećih prema dosadašnjoj Odluci o unutarnjem ustrojstvu i djelokrugu upravnih tijela Grada Nova Gradiška, a koja upravna tijela nisu predviđena ovom Odlukom, bit će ponuđena radna mjesta u gradskoj upravi koja odgovaraju njihovoj stručnoj spremi i radnom iskustvu, a ako takvih slobodnih radnih mjesta nema, bit će ponuđena radna mjesta u razvojnoj agenciji Grada odnosno Industrijskom parku d.o.o. koja odgovaraju njihovoj stručnoj spremi i radnom iskustvu, a u skladu sa ugovorom o preuzimanju između Grada i preuzimatelja, uz zadržavanje svih stečenih prava iz radnog odnosa.

Članak 35.

 Pročelnici su za svoj rad odgovorni Gradonačelniku, a voditelji unutarnjih ustrojstvenih jedinica su odgovorni pročelniku odjela u čijem je sastavu njihova ustrojstvena jedinica i Gradonačelniku.

Članak 36.

 Gradonačelnik kao savjetodavno tijelo može osnovati Kolegij kojeg sačinjavaju pročelnici upravnih odjela i službi Grada i druge stručne osobe koje odredi Gradonačelnik.

### IV SLUŽBENICI I NAMJEŠTENICI U UPRAVNIM TIJELIMA

Članak 37.

 Upravne i stručne poslove u upravnim tijelima Grada Nova Gradiška obavljaju službenici i namještenici raspoređeni na radna mjesta sukladno propisima.

 Službenici obavljaju upravne i stručne poslove u upravnim tijelima u kojima rade, a namještenici obavljaju prateće i pomoćne poslove.

Članak 38.

 Službenici i namještenici se primaju i raspoređuju na radna mjesta utvrđena Pravilnikom u unutarnjem redu upravnog tijela, kojeg donosi Gradonačelnik na prijedlog pročelnika.

 Pravilnikom iz stavka 1. ovog članka utvrđuju se radna mjesta u upravnom tijelu, stručni i drugi uvjeti za raspored na radna mjesta, broj službenika i namještenika, te druga pitanja sukladno zakonu i kolektivnim ugovorima.

### V PRIJELAZNE I ZAKLJUČNE ODREDBE

Članak 39.

 Službenici i namještenici zatečeni na radu u gradskim upravnim tijelima i službama na dan stupanja na snagu ove odluke nastavljaju raditi na svojim dosadašnjim radnim mjestima te zadržavaju plaće i druga prava iz rada po dosadašnjim rješenjima, do donošenja rješenja o rasporedu na radna mjesta u skladu sa pravilnicima o unutarnjem redu usklađenim sa odredbama ove Odluke.

Članak 40.

 Danom stupanja na snagu ove Odluke prestaje važiti Odluka o unutarnjem ustrojstvu i djelokrugu upravnih tijela Grada Nova Gradiška ("Novogradiški glasnik", broj 1/06 i 5/08).

Članak 41.

 Ova Odluka stupa na snagu danom objave u "Novogradiškom glasniku".

REPUBLIKA HRVATSKA

BRODSKO-POSAVSKA ŽUPANIJA

GRAD NOVA GRADIŠKA

Gradsko vijeće

KLASA: 023 - 05/09 - 01/05

URBROJ: 2178/15-01-09-3

Nova Gradiška, 07. 10. 2009.

 PREDSJEDNIK

 GRADSKOG VIJEĆA

Josip Mikšić, dipl. ing., v.r.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_